**OBRAZLOŽENJE**

**UZ PLAN RAZVOJNIH PROGRAMA**

**ZA RAZDOBLJE 2018. DO 2020. GODINE**

1. PRAVNI TEMELJ

U skladu sa strateškim ciljevima iz Plana ukupnog razvoja Grada Novska 2014. – 2018., te u suglasju s I. izmjenama proračuna Grada Novske, izvršene su i prve izmjene planiranih sredstava za provedbu razvojnih projekata kako slijedi:

1. **KAPITALNI PROJEKT K100026 AGLOMERACIJA NOVSKA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.2. izgradnja sustava odvodnje i pročišćavanja otpadnih voda**

Projektom Aglomeracija Novska se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70% : 30%. U dijelu nacionalnih sredstava sudjeluju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Procjenjuje se da će vrijednost cijele investicije iznositi preko 90.000.000,00 kn, no dok se ne provede postupak javne nabave ne može se znati točan iznos.

U proračunu Grada Novske za 2018. godinu kroz ovaj projekt osigurana su sredstva u iznosu od 210.000,00 kn za rješavanje imovinsko-pravnih odnosa (troškovi oko sklapanja ugovora o pravu služnosti i sl.). Ovim izmjenama se ovaj iznos povećava na 240.000,00 kn. Povećanje je nastalo temeljem iskazane potrebe od strane tvrtke Vodovod Novska d.o.o. koja je nositelj projekta aglomeracije.

1. **KAPITALNI PROJEKT K100001 SANACIJA DEPONIJE KURJAKANA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.10. razvoj učinkovitog i održivog sustava gospodarenja otpadom**

Ovaj kapitalni projekt u 2018. godini obuhvaća provedbu četvrtu etapu sanacije deponije komunalnog otpada „Kurjakana“ u ukupnom iznosu od 1.100.000,00 kn. Sredstva su planirana sukladno dosadašnjim ugovorima s FZOEU, s 90% sredstava Fonda i Grada sa 10% vrijednosti predmetnih investicija.

Provedba navedene etape obuhvaća izgradnju treće kazete za odlaganje otpada čime će se produžiti mogućnost odlaganja komunalnog otpada za dvije do tri godine. Budući da sadašnje stanje na odlagalištu (završene dvije kazete) dopušta odlaganje otpada u naredne tri godine, izgradnjom treće kazete omogućit će se odlaganje otpada u narednih pet do šest godina, odnosno do izgradnje Regionalnog odlagališta otpada.

Ovim izmjenama se osigurava dodatnih 122.000,00 kn, kojima će se financirati izrada glavnog projekta sortirnice otpada u iznosu od 111.000,00 kn i izmjena idejnog projekta odlagališta otpada u iznosu od 11.000,00 kn. Sortirnicu se planira izgraditi na lokaciji odlagališta komunalnog otpada Kurjakana. Ovo povećanje će se financirati iz vlastitih sredstava.

1. **KAPITALNI PROJEKT K100007 - Klaster kulture na temeljima kulturne baštine povijesne jezgre Novske**

**Strateški cilj 2. Zaštita prirodnih resursa te povijesno-kulturnog naslijeđa**

**Prioritet 2.4. Očuvanje i promoviranje kulturnog identiteta i tradicijskih vrijednosti Grada Novske**

**Mjera 2.4.1. Zaštita i obnova materijalne i nematerijalne kulturno-povijesne baštine**

**Mjera 2.4.4. Održivo korištenje kulturne baštine u turističke svrhe**

U 2018. godini za ovaj projekt je planirano 1.758.250,00 kn, od čega je 1.398.325,00 kn bespovratnih sredstva iz Europskog fonda za regionalni razvoj, a ostatak iz vlastitih sredstava. Sredstva su namijenjena za izradu projektne dokumentacije. Projektom se namjerava obnoviti stari hotel Knopp.

Ovim izmjenama sredstva za financiranje ovog projekta povećavaju se za 175.000,00 kn, te sada iznose 1.933.250,00 kn. Ovo povećanje se financira iz vlastitih sredstava. Povećanje se odnosi na trošak rušenja dijela zgrade predviđenog za rušenje i sanaciju krova u iznosu od 150.000,00 kn, te trošak revizije projektne dokumentacije u iznosu od 25.000,00 kn.

1. **KAPITALNI PROJEKT K100006 - Izgradnja dječjeg vrtića**

**Strateški cilj 3. Poboljšanje životnog standarda stanovništva**

**Prioritet 3.1. Izgradnja i poboljšanje kvalitete društvene infrastrukture i sadržaja**

**Mjera 3.1.2. Modernizacija, izgradnja i opremanje dječjih vrtića**

Planom proračuna za 2018. godinu sredstva su planirana u iznosu 4.150.000,00 kn, od čega je 150.000,00 kn planirano za izradu projektne dokumentacije.

Izgradnja dječjeg vrtića je planirana u iznosu 4.000.000,00 kn, od čega je 1.200.000,00 kn planirano iz sredstava pomoći, dok je 2.800.000,00 kn planirano iz sredstava proračuna Grada.

Provedbom ovog projekta izgradit će se dječji vrtić za boravak pet odgojnih skupina, u gradskoj četvrti Uklade.

Ovim promjenama sredstva za financiranje ovog projekta povećavaju se za 1.300.000,00 kn, te sada iznose 5.450.000,00 kn. Povećanje nastaje uslijed usklađivanja s projektantskim troškovnikom. Ujedno se vrši i promjena izvora financiranja prema trenutnim mogućnostima, te će se financiranje izvršiti iz općih prihoda i primitaka (vlastitih sredstava).